Genre: Information/Explanation

Srednjeazijsko-evropska vrsta. Razširjena je v južni in srednji Evropi, od Portugalske in Francije prek Nemčije ter Poljske do osrednje in južne Rusije ter evropske Turčije, v Aziji živi od Kazahstana, Turkmenistana in Uzbekistana do Mongolije. Za Slovenijo so znani samo stari podatki s sredine 19. in začetka 20. stoletja. V bližini Slovenije je bila najdena na Občinah (Opicina) in Proseku (Prosseco) pri Trstu (Benasso, 1971). Stenotop. Planarna in kolinska kserofilna vrsta. Živi na suhih poljih, pašnikih, gozdnih obronkih, v gramoznicah ipd. Najraje se zadržuje v zemeljskih rovih različnih glodalcev (kunca, hrčka in tekunice), redko tudi na govejih in človeških iztrebkih. Odrasli se pojavljajo od druge polovice meseca marca do julija, v avgustu se izleže nova generacija.